पाएं अपने शहर की ताज़ा ख़बरें और फ्री ई-पेपरडाउनलोड करें
जालंधर. अर्बन एस्टेट फेस-2 से सटी लेबर कॉलोनी में शनिवार की सुबह भट्ठी से भड़की आग में दो मासूम जल गए। पांच साल की सुहारिका नब्बे फीसदी तक झुलस गई, जबकि तीन महीने के उसके भाई का दायां हिस्सा जल गया। उसकी सांस नली में धुआं भर गया था। ऑक्सीजन लगाई गई, पर दोपहर एक बजे उसने दम तोड़ दिया। डॉ. अभिषेक और उनकी टीम की लाख कोशिशों के बावजूद सुहारिका की भी शाम सवा पांच बजे मौत हो गई।
नेपाल का धन बहादुर लेबर कॉलोनी की एक इमारत में फस्र्ट फ्लोर पर बने कमरे में बीवी सुषमा और दो बच्चों के साथ रहता था। वह एनसीसी मेस में कुक था। तनख्वाह कम होने के कारण नौकरी छोड़ दी। न्यूट्री कुलचा, स्प्रिंग रोल और मोमोज की रेहड़ी लगाने की ठानी। शनिवार को पहला दिन था। सुबह करीब साढ़े आठ बजे वह कड़ाही में तेल डाल रहा था, ताकि चीजें बना सके। तभी आग की लपटें उठीं और छोटे सिलेंडर की गैस पाइप को आग लग गई। देखते ही देखते आग भड़क गई।
पत्नी घर से बाहर गई थी। दोनों बच्चे बेड पर लेटे थे। धन बहादुर बच्चों को उठा पाता, इससे पहले ही एक धमाका हुआ और पूरे कमरे में धुआं भर गया। धन बहादुर शोर मचाते हुए मदद के लिए बाहर भागा। लोग इकट्ठे हुए। पर आग इतनी फैल चुकी थी कि अंदर जाना मुश्किल हो रहा था। पिछले हिस्से से सीढ़ी लगाई गई। लोगों ने खिड़की तोड़कर बच्चों को बाहर निकाला। अंदर बड़ा सिलेंडर भी रखा हुआ था, जिसमें ब्लास्ट होने की आशंका थी। लोगों ने फायर ब्रिगेड के पहुंचने से पहले ही उसे बाहर निकाल दिया था। झुलसे बच्चों को पहले एसजीएल अस्पताल ले जाया गया और फिर सिविल अस्पताल के ट्रॉमा वार्ड।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn